**Materská škola**

**na Ul.francúzskych partizánov 19, 038 61 Vrútky**

**Správa o výchovno-vzdelávacej činnosti,**

**jej výsledkoch a podmienkach**

**za školský rok 2012/2013**

Bc. Mariana Markovičová

riaditeľka MŠ

**Materská škola na Ulici francúzskych partizánov 19, 038 61 Vrútky**

**Kontakt:**

č .t.043 4284120

e-mail: mspaletko@gmail.com

[www.msfrp.estranky.sk](http://www.msfrp.estranky.sk)

**Zriaďovateľ materskej školy:**

Mesto Vrútky, Matušovičovský rad 4, 038 61 Vrútky

**Vedúci zamestnanci:**

Bc. Mariana Markovičová, riaditeľka

**Zloženie Rady školy:** má 11 členov

2 za pedagogických zamestnancov

4 za rodičov

1 za prevádzkových pracovníkov

4 delegovaní MsZ Vrútky

**Údaje o počte detí zapísaných do MŠ.**

V školskom roku 2012/2013 bolo v troch triedach zapísaných 68 detí, z toho predškolákov 19detí.

Do prvého ročníka ZŠ v školskom roku 2013/2014 bolo zapísaných 20 detí, žiadne dieťa nemá odloženú školskú dochádzku. Jedno dieťa nastúpilo školskú dochádzku pred zavŕšením šiesteho roku veku.

Materskú školu nenavštevovali deti zo špeciálnymi výchovno-vzdelávacími potrebami.

**Počet zamestnancov v materskej škole.**

Celkový počet zamestnancov materskej školy je 12, z toho:

6 plne kvalifikovaných pedagogických zamestnankýň ( tri s vysokoškolským vzdelaním II. stupňa, jedna s vysokoškolským vzdelaním I. stupňa a dve so stredoškolským odborným vzdelaním).

6 nepedagogických zamestnancov (školníčka, upratovačka, dve kuchárky, vedúca ŠJ s 0,8 úväzkom a sezónny kurič).

**Ďalšie vzdelávanie pedagogických zamestnancov.**

Päť učiteliek materskej školy je zapojených do Národného projektu „*Vzdelávanie pedagogických zamestnancov materských škôl, ako súčasť reformy vzdelávania“*.

V uplynulom školskom roku si jedna učiteľka v rámci projektu ukončila vzdelávanie na tému *,,Inovácie v didaktike*“. Jedna učiteľka ukončila bakalárske štúdium na vysokej škole I. stupňa a jedna učiteľka si rozvíjala svoje kompetencie v aktualizačných vzdelávaniach na témy ,,*Učiť moderne, inovatívne, kreatívne*“, ,,*Uplatnenie osobnostného, sociálneho a morálneho rozvoja vo vyučovacom procese“*, *Uplatnenie multikultúrnej výchovy vo vyučovacom procese“* a v inovačnom vzdelávaní ne tému ,,*Využívanie interaktívnej techniky vo vyučovacom procese“.* Jedna učiteľka si rozvíjala svoje kompetencie absolvovaním aktualizačného vzdelávania na tému ,,*Kreslenie v grafickom programe TuxPaint“*

Ďalej si svoje vedomosti prehlbovali tiež štúdiom odbornej literatúry a časopisov – *Učiteľské noviny, Naša škola, Predškolská výchova, Informatórium*. Svoje poznatky zo štúdií si navzájom odovzdávali na pravidelných Metodických združeniach.

**Prezentácia na verejnosti.**

Naša materská škola prezentovala svoje aktivity na vlastnej webovej stránke, v časopise Vrútočan a vo výtvarných súťažiach, v športových súťažiach a v tanečných súťažiach.

Zapojili sme sa do okresnej súťaže v *Turčianskom detskom trojboji,* na ktoromsa zúčastnili deti atletického krúžku. Prezentovali sme náš atletický krúžok aj na *Jarnom behu mesta Vrútky*, získali sme prvé a tretie miesto.

Detské výtvarné práce boli prezentované a ocenené v rôznych výtvarných súťažiach:

* vo výtvarnej súťaži s medzinárodným zastúpením *Žitnoostrovské pastelky*
* v celoslovenskej súťaži *Dielo tvojich rúk* – získali sme 3. miesto
* výtvarné súťaže organizované CVČ Domino – získali sme ocenenia
* zapojili sme sa do vo výtvarnej súťaže *Vesmír očami detí –* získali sme ocenenie
* vo výtvarnej súťaži *Bohúňova paleta,* organizovanej Mestským kultúrnym strediskom v Dolnom Kubíne.
* vo výtvarnej súťaži *Turiec maľovaný* sme získali jedno ocenenie a čestné uznanie
* v medzinárodnej výtvarnej súťaži *Lidice*
* vo výtvarnej súťaži *Modrý kameň*

Zapojili sme sa aj do celoslovenskej tanečnej súťaže ,,*The School Dance 2013*“s podporou MŠVVaŠ SR.

Deti MŠ prezentovali naše meno v spolupráci so Súkromnou základnou umeleckou školou M. Haľamovej v Martine.

Tanečné vystúpenie detí obohatilo aj program na Dňoch mesta vo Vrútkach.

**Projekty.**

Materská škola pracovala na vlastnom projekte s názvom *,,Paletko separuje„* Projekt bol zameraný na ochranu životného prostredia a separáciu odpadu. V spolupráci s firmou *,,Brantner“* sa uskutočnila exkurzia na dané pracovisko a zabezpečovali sa rôzne aktivity v rámci projektu.(zber papiera, plastových vrchnáčikov a pod.)

V uplynulom školskom roku sme naďalej pracovali v rámci projektu *Škola priateľská deťom* a aj teraz sme získali titul od UNICEF Škola priateľská deťom.

**Údaje o výsledkoch Štátnej školskej inšpekcie.**

Posledná komplexná školská inšpekcia bola vykonaná v roku 2011 Štátnou školskou inšpekciou .

Predmet školskej inšpekcie: Súlad školského vzdelávacieho programu so štátnym vzdelávacím programom v materskej škole.

*Závery*: ŠkVP, podľa ktorého sa uskutočňovalo predprimárne vzdelávanie v MŠ vychádzal z cieľov a princípov školského zákona a ŠVP. Obsahoval povinné oblasti, ktoré prezentovali profiláciu MŠ a jej zámery na najbližšie obdobie /spojenia umenia s reálnym životom a prírodou/.Ciele školy zodpovedali reálnym podmienkam a tradíciám / výtvarné aktivity, návštevy kultúrnych inštitúcií, športové výcviky ,edukačné projekty, krúžková činnosť a pod./ súvisiacich s rozvíjaním kľúčových kompetencií, formálnym nedostatkom boli chýbajúce kontaktné údaje o škole a zriaďovateľovi.

*Stav a úroveň školského vzdelávacieho programu boli na veľmi dobrej úrovni.*

**Priestorové a materiálno-technické podmienky:**

Materská škola je umiestnená v rekonštruovaných priestoroch prispôsobených svojimi interiérovými a pracovnými podmienkami na prevádzku materskej školy. V priestoroch materskej školy sa nachádzajú tri triedy. Sociálne a obslužné priestory zodpovedajú príslušným normám. V blízkom období sa bude prevádzať sanácia budovy.

Interiér materskej školy je neustále dopĺňaný novým nábytkom a pomôckami V uplynulom šk. roku bola sponzorsky nainštalovaná druhá interaktívna tabuľa. Nábytok v triedach je nový a bol doplnený o nové stoly. Potrebné je ho ešte doplniť o nové stoličky. Je potrebná výmena vodovodných batérií v umyvárňach pre deti, rekonštrukcia umyvárni a výmena osvetlenia pre v celej budove. Sponzorsky bolo vymenená batéria a umývadlo v miestnosti pre upratovačky.

Exteriér MŠ bol redukovaný o školské dreviny na požiadanie rodiča z dôvodu alergéna a z hľadiska presvetlenia školskej záhrady, doplnený o nový Vláčik do záhrady a o novú hojdačku. V budúcnosti sa plánuje vybudovanie plochy na futbal a zakúpenie drevenej preliezačky.

**Údaje o finančnom a hmotnom zabezpečení.**

Zriaďovateľom pridelený objem finančných prostriedkov :

* MŠ a ŠJ 98 tis. €,
* vlastné príjmy MŠ a ŠJ 7 tis. €.

Spolu 105 tis. €.

*Náklady z pridelených finančných prostriedkov:*

- náklady ŠJ na drobné opravy a čistiace prostriedky

- náklady na energie a prevádzku materskej školy/z toho koks cca 3726 Eur/

- mzdy a odvody,

- nákup didaktických pomôcok a nábytku do tried 1434 Eur

- lyžiarsky výcvik 738 Eur

- škola v prírode 918 Eur

- čistiace prostriedky a nový vysávač 254 Eur

- prostriedky BOZP 463 Eur

- kancelárske potreby

- úrazové poistenie detí 357 Eur

*Vlastné príjmy MŠ získava z finančných prostriedkov rodičov:*

Sponzorsky sme dostali interaktívnu tabuľu a dva notebooky pre pedagógov.

Získali sme finančné prostriedky tiež zo zberu *tetrapack* obalov na menšie nákupy a sponzorsky boli vykonané drobné opravy na školskom dvore, oprava omietky pri vchodoch do budovy, sponzorsky je škola zásobovaná papierom na kreslenie, toaletným papierom, tekutým mydlom, Výtvarný materiál, hračky, didaktické pomôcky a všetky akcie vyžadujúce financie sú hradené z účtu rodičov.

**Hodnotenie hlavných cieľov školy.**

V školskom roku 2012/2013sme pracovali podľa školského vzdelávacieho programu s názvom ,,*S Paletkom za pokladmi sveta,“* v ktorý sme revidovali v minulom školskom roku.

Hlavnými cieľmi na školský rok boli:

1. Vytvárať predpoklady pre rozvoj harmonickej a duševne zdravej osobnosti so zdravým sebavedomím a s vlastnou jedinečnosťou, s túžbou samostatne poznávať a získavať nové vedomosti a informácie.
2. Rozvíjať individuálne potreby dieťaťa, viesť deti k chápaniu potrieb iných, podporovať rozvoj zdravého životného štýlu.
3. Doviesť deti k potrebe poznávať a chrániť životné prostredie a rešpektovať právo na život.
4. Utvárať kultúrne povedomie detí netradičnými výtvarnými aktivitami, tvorivými činnosťami, krúžkovou činnosťou
5. Pripraviť dieťa na vstup do ZŠ.

Všetky dané ciele viedli k rozvoju troch vzdelávacích oblastí osobnosti dieťaťa:

**Kognitívny rozvoj.**

V oblasti kognitívneho rozvoja bolo pre nás prvoradé rozvíjanie komunikačných schopností detí a zdokonaľovanie jazykového prejavu detí a osvojenie základov spisovnej slovenčiny. Prostredníctvom pripravených edukačných aktivít sme stimulovali spontánny rečový prejav. Rozvíjal sa kultivovaný prejav s využívaním artikulačných, rečových, sluchových a rytmických hier so slovami, slovné hádanky, spevácke činnosti, spoločné rozhovory, rozprávanie zážitkov, príbehov podľa obrázkov, skutočnosti, prednes , recitácia, dramatizácia, grafické napodobňovanie symbolov, tvarov, čísel, písmen. Rešpektovali sme vekové možnosti každej skupiny. V mladšej vekovej skupine sme viedli k schopnosti vypovedať myšlienku a k odvahe k rečovému prejavu. Reč bola pozitívne ovplyvňovaná podnetnosťou prostredia v triede, rekvizitami, učebnými pomôckami knihami, encyklopédiami, maľovaným čítaním, čo podporovalo aj predčitateľskú gramotnosť. Negatívom bolo neakceptovanie logopedickej starostlivosti detí zo strany niektorých rodičov, čo viedlo u mnohých detí k zlej výslovnosti hlások a hláskových skupín. Najväčší problém to robilo v triede predškolákov u ktorých je čistá výslovnosť potrebná k správnemu nácviku čítania. V súvislom prejave a v slovnej zásobe sú deti na primeranej úrovni. Cudzí jazyk si deti osvojovali v krúžku anglického jazyka v najstaršej vekovej skupine pod vedením lektora, pracovalo v ňom 20 detí.

V oblasti získavania poznatkov sme rešpektovali učebné štýly detí, na základe ktorých sme ponúkali deťom vlastnú cestu získavania nových poznatkov.

Deti majú utvorený elementárny vzťah k prírodnému a spoločenskému prostrediu a vlastnej osobe, rodine, k blízkemu a vzdialenejšiemu prostrediu. Výchovno- vzdelávaciu činnosť sme zamerali na ochranárske postoje k životnému prostrediu, hlavne na zdravé potraviny, separovanie odpadkov, čistú vodu a prevenciu pred znečisťovaním Raz mesačne sme uskutočňovali prírodovedné aktivity, v ktorých deti poznávali rôzne fyzikálne javy či prírodné zákonitosti. Na konci šk. roka sa uskutočnila súťaž Majster N, v ktorej si zopakovali a precvičili nadobudnuté skúsenosti. Raz mesačne sme uskutočňovali eko-vychádzku s určitým cieľom. Deti si základy bezpečnostnej premávky osvojovali osobnou skúsenosťou a používaním ochranných prvkov v snahe pochopenia pravidla Byť videný. Nepodarilo sa nám navštíviť dopravné ihrisko z dôvodu nenájdeného voľného termínu pre našu MŠ.V budúcnosti je potrebné využívať vo väčšej miere vlastné dopravné ihrisko v spolupráci s mestskou políciou. Využívali sme aktivizujúce metódy , aby sme získali dlhšiu pozornosť detí, predlžovali krátkodobú pamäť na dlhodobú a rozvíjali logické myslenie. V edukačnom procese sme využívali digitálne technológie (počítač IT, Bee-Bot), čím sme rozvíjali digitálnu gramotnosť. Informačné kompetencie sme rozvíjali aj v počítačovom krúžku v spolupráci s CVČ DOMINO a krúžku počítačovej grafomotoriky. Podarilo sa nám, v spolupráci s rodinou, zamedziť sledovaniu nevhodných programov v TV a využívaniu nevhodných PC hier a takisto potlačiť závislosť na počítači, ktorá sa u niektorých detí prejavila.

Na interaktívnej tabuli sme mali možnosť v plnej miere rozvíjať informačné kompetencie detí a základy digitálnych technológii. Medzi deťmi boli značné rozdiely v úrovni vedomosti aj v úrovni sústredenia sa a taktiež sme riešili mnohé problémy v správaní detí. V rámci úspešného zaškolenia detí sme spolupracovali s CPPPaP v Martine a bola vykonaná depistáž detí. Deťom sme poskytli dostatok času a vlastné tempo, vytvárali sme priaznivé a pohodové bezstresové prostredie, podnetnými aktivitami sme viedli deti k vlastnej tvorivej aktivite. Poznatky, ktoré si deti osvojili ,vie väčšina aplikovať v konkrétnych situáciách. Dominantnou metódou bola hra, zážitkové učenie, riešenie problémových situácií. Využívaním nových progresívnych metód a foriem sa objavovanie poznatkov pred deti stalo zaujímavejším, kreatívnejším a deti využívali vlastnú aktivitu na dosiahnutie cieľa. V rôznych didaktických aktivitách, činnostiach sa prejavujú samostatne, vedia pracovať v skupinách a navzájom sa podporovať, počúvať a hodnotiť. Dbali sme na to, aby sa deti dokázali kriticky zhodnotiť a vyjadriť svoj názor. Všetky činnosti boli ukončované otvorenými otázkami, aby deti získavali hodnotiace a sebahodnotiace zručnosti vo vzťahu k stanoveným cieľom i k vlastnej činnosti. Možno skonštatovať, že deti obľubujú rôzne zaujímavé a netradičné formy edukačného procesu.

.

Výchovno-vzdelávací proces sme obohatili o pútavé a zaujímavé aktivity:

* exkurzie na rôznych pracoviskách /pekáreň, tlačiareň, autoservis, gazdovský dvor, rybárstvo, železničná stanica, polícia, pošta, MÚ,
* Deň strašidiel –odstránenie strachu z neznámeho priamou skúsenosťou
* dopravná súťaž, besedy s MP -drogové závislosti, bezpečné správanie na ulici i doma,
* návštevy Mestskej knižnice Sivá húska
* Týždeň mlieka – pomocou exkurzie na družstve, besedy, divadielka a iných aktivít spoznali význam mlieka a mliečnych výrobkov pre organizmus človeka a pôvod mlieka a mliečnych výrobkov
* návšteva ZŠ v Turčianskych Kľačanoch na výstave ,,Jesenné plody“
* dopoludnie s pracovníčkou ČK
* Deň veselých zúbkov -oboznámili s dôležitosťou hygieny ústnej dutiny
* Šarkaniáda
* Divadielka : O psíčkovi a mačičke, Strašiak Tomáš , O troch prasiatkach a iné
* Navštívili sme aj divadlo v Martine – Martinko Kinkaš
* Aktivity s UNICEF
* Tvorivé dielne na vianočné trhy -UNICEF
* Koncert v ZUŠ
* Výtvarné aktivity v ZUŠ
* Týždeň detských radostí
* Čitateľská súťaž ,,Čo doma čítame“
* Návšteva v ZŠ na otvorenej hodine

V rámci projektu *,,Paletko separuje“* v spolupráci s firmou Brantner, exkurziou v danej firme sa deti bližšie oboznámili s problematikou separovania. Pravidelne mesačne boli uskutočňované eko-vychádzky s určitým cieľom. K Dňu Zeme sme uskutočnili eko-vychádzku zameranú na ,,čistý les“.

V mesiaci júni sa uskutočnila *Škola v prírode* v Tatranskej Lesnej s počtom detí 17.

**Negatíva** vidíme v ľahostajnosti rodičov v rámci logopedickej starostlivosti, nedôsledného čítania oznamov zo strany rodičov a vytváraniu zbytočných problémov, ktoré narušovali výchovno - vzdelávaciu činnosť a nezáujmu o spoluprácu pri riešení problémov s deťmi.

**Sociálno-emocionálny rozvoj.**

Táto oblasť sa u nás javila najproblémovejšia, deti sa postupne učili základným spoločenským pravidlám a pravidlám spolužitia v triede. Najväčší úspech sme zaznamenali v tom, že deti dokážu sebakriticky zhodnotiť svoje správanie, hodnotiť iných s využitím kritického myslenia, ale podľa vzoru dokážu aj pochváliť a povzbudiť. Pri hrách sa často prejavuje agresívne správanie chlapcov, nevhodné slová a nevhodný telesný kontakt, ktorý podľa potreby bol konzultovaný s rodičmi. V najmladšej vekovej skupine sa dôraz kládol na postupnú adaptáciu do sociálneho prostredia. Využívali sme prirodzené situácie, hru a dramatizáciu rozprávok, aby sme potlačili impulzívnosť, utvárali základy spolunažívania, dodržiavanie pravidiel a základy empatie. Deti mali možnosť vžiť sa do úlohy a precítiť následky rôznych prejavov správania. U detí sme podporovali zdravé sebavedomie, viedli k akceptácií druhej osoby a k vzájomnej úcte. V staršej vekovej skupine sa nám osvedčilo využívanie konštruktívneho dialógu, voľby a sociálnej diskusie. Využívali sme literatúru, ľudové rozprávky, dramatizáciu rôznych situácií, situačné hry, spätnú väzbu, detské tzv. kruhy, v ktorých detí vyjadrovali svoje názory a hodnotili správanie svoje aj iných a spoločne hľadali riešenie. U detí postupne dochádzalo k osvojeniu si sebareflexie, po vzniknutom konflikte sa na výzvu učiteľky vedeli ospravedlniť, poďakovať, požiadať o pomoc. Integrovaním prvkov prosociálnej výchovy a dodržiavaním práv v edukačných činnostiach a hrách viedlo k akceptácii multikultúrnych rozdielov a rozvíjaniu schopnosti uvedomovať si dôsledky svojho správania, V hrách sme deti viedli k rešpektovaniu základných ľudských hodnôt. Základy empatie si mali možnosť rozvíjať vo všetkých organizačných formách dňa medzi sebou, na vychádzkach k osobám chorým, zdravotne postihnutým a starým ľuďom. Dôsledne sme spolupracovali s rodinou a odstraňovali nevhodné správanie a odporúčali návštevu odborníka. U väčšiny detí, u ktorých sme riešili problémy, sa nám podarilo výborne spolupracovať s rodinou a problémy odstrániť. V rámci projektu Škola priateľská deťom, sme oboznamovali deti s právami detí, vytvárali správne postoje a viedli k úcte ku všetkým ľuďom. Uskutočňovali pravidelne rôzne aktivity s témou detských práv. V rámci tohto projektu sme uskutočnili vianočné trhy, výťažok z ktorých sme venovali prostredníctvom organizácie UNICEF deťom do Afriky. Aj tomto šk. roku sme získali **titul Škola priateľská deťom** udelený Slovenským výborom pre UNICEF.

Veľkú pozornosť sme venovali aj adaptácií dieťaťa od prvého vstupu do MŠ. Úzkou spoluprácou s rodinou, odporúčanou odbornou literatúrou, odbornými článkami na nástenke pre rodičov a včasným stretnutím rodičov novoprijatých detí (prvý týždeň šk. roka) sme predišli adaptačným problémom. Dôležitá bola aj priaznivá atmosféra v triede, ktorá posilňovala citovú stabilitu detí a individuálny prístup pedagóga k jednotlivým deťom.

V činnostiach s výtvarným a pracovným zameraním sa ponechávala voľnosť kreativite detí, nápaditosti, boli vedené k vytrvalosti, sústredenosti, samostatnému prejavu a zodpovednosti. Deti 5-6 ročné navštevovali výtvarný krúžok, ich práce boli prezentované v mnohých výtvarných súťažiach. Výtvarný krúžok navštevovalo 22 detí. Na svoje sebavyjadrenie mali možnosť aj po hudobnej stránke. Hudba bola pre deti zdrojom kladného citového zážitku a radosti. Pri speve piesní sme u detí dbali na správne dýchanie, dodržiavanie primeraného tempa a rytmu. Spoznávali niektoré hudobné nástroje a mali možnosť vlastnej reprodukcie pri sprievode piesní na detských hudobných nástrojoch a flaute. Kladný vzťah ku knihe sme u detí posilňovali návštevou knižnice, čítaním rozprávok, vytvorením čitateľského kútika, v ktorom mali deti na výber rôzne druhy kníh. Deti prezentovali svoje schopnosti v prednese, dramatizácií na vystúpeniach pred rodičmi. Pravidelne sme sa zúčastňovali detských divadelných predstavení a navštívili sme aj divadlo, v ktorom sme mali možnosť vidieť aj profesionálnych hercov a upevniť si zásady slušného správania sa na verejných podujatiach.

**Negatíva** v tejto oblasti môžeme vidieť iba v neochote niektorých rodičov spolupracovať s pedagógmi pri riešení problémového správania a nechcenia vidieť problém v svojom dieťati a tým sa vytvárali napäté vzťahy medzi pedagógmi a rodičmi.

**Perceptuálno–motorický rozvoj.**

Spontánne a riadené pohybové činnosti boli súčasťou rôznych organizačných foriem. O činnosti v perceptuálno-motorickej oblasti majú a mali deti veľký záujem. Deti boli podporované rôznorodými pohybovými aktivitami a praktickými činnosťami. Deti reagovali na telovýchovnú terminológiu, s ktorou prichádzali do styku počas pohybových a relaxačných cvičeniach. Dbali sme na dodržiavanie hygienických a bezpečnostných požiadaviek a zaraďovali sme zdravotné cviky, pohybové aktivity každodenne a tým vytvárali kladný postoj k pohybu a športu. Využívali sme rôzne pohybové hry a súťaže, v ktorých si upevňovali priateľské vzťahy, naučili sa pomáhať si, vyrovnať sa s prehrou, byť ohľaduplní k iným, chrániť si svoje zdravie, ale aj zdravie ostatných.

V našej MŠ pracovalo 10 detí v atletickom krúžku pod vedením p. uč. MŠ. Zúčastnili sa Turčianskeho trojboju. Hudobno-pohybové kompetencie si deti rozvíjali v tanečnom krúžku v spolupráci so súkromnou ZUŠ DEEP v Martine. Tanečný krúžok navštevovalo 23 detí 3.triedy a 22 detí 2.triedy. Hudobné kompetencie si deti 3.tr. rozvíjali v krúžku hry na flautu pod vedením p. uč. MŠ, ktorý prebiehal vo všetkých edukačných aktivitách s celou triedou. Deti sa oboznámili s časťami flauty, správnym dýchaním a hmatom noty a1.Rozvíjali sme grafomotorické zručnosti prostredníctvom pracovných listov a tvorivých esteticko- pracovných a výtvarných činností a grafomotorikou na PC v3.tr.Spôsobilosť zachovávať smer požadovanej grafickej stopy a istota prejavu je v celku veľmi dobrá. Výsledky sú podstatne oveľa lepšie ako v minulom šk. roku, čo sa prejavilo v pružnejších reakciách detí na pokyny uč., v zlepšení uvoľnenosti rúk, zápästia, grafický materiál držia dominantnou rukou, kvalita držania je dobrá, deti majú vypestovaný návyk správneho držania tela, sedu pri písaní, držania ceruzky, neotáčanie zošitom a vzdialenosť očí od podložky. Jemnú motoriku sme ďalej precvičovali navliekaním korálikov, využívaním pracovných techník ako lepenie, strihanie, krčenie a skladanie a ohýbanie papiera a rôznych druhov drôtu. Technicky správne deti zvládali aj konštruovanie podľa predlohy. Deti majú dobrú techniku strihania, ale práca s nožnicami na začiatku roka je pre deti veľkým problémom pretože v rodine sa veľmi nepoužíva. Rozvíjali sme aj sebaobslužné činnosti a kladný vzťah k pracovným činnostiam. Globálne motorické kompetencie si detí rozvíjali na pobyte vonku, turisticko-telovýchovných vychádzkach, o ktoré mali deti veľký záujem.

**Negatíva:** mnoho detí nemá vo veku 4 rokov osvojené správne držanie grafického materiálu, je potrebné vplývať na rodičov v tejto oblasti, lebo mnoho rodičov rieši tento problém zapísaním do výtvarného krúžku, čo je na škodu, lebo vytvára u detí odpor k tejto činnosti. Mnohé novoprijaté deti nemajú vytvorené stravovacie návyky, nedokážu prijímať potravu, alebo len suchý chlieb a niektoré jedlá typu hranolčeky, špagety. Tento problém je potrebné riešiť aj v spolupráci s pediatrom.

V januári sa uskutočnil lyžiarsky výcvik v Jasenskej doline s deťmi 5-6 a 4-5 ročnými v spolupráci s FATRASKI. Zúčastnilo sa ho 24 detí.

V apríli sa uskutočnil plavecký výcvik. Zúčastnilo sa ho 18 detí.

Svoje tanečné schopnosti prezentovali deti na vystúpení v kine Strojár v Martine a na Dňoch mesta vo Vrútkach.

V rámci Týždňa mlieka sa uskutočnil výlet do Gaderskej doliny.

V júni sa uskutočnila škola v prírode v Tatranskej Lesnej v počte 17 detí.

V rámci rozvíjania **esteticko-intelektuálneho rozvoja**, ktorý má naša MŠ zahrnutý v ŠkVP nad rámec a podľa toho sa odvodzuje aj názov programu v našej MŠ pracoval výtvarný krúžok pod vedením lektora zo súkromnej ZUŠ DEEP v Martine. Pracovalo v ňom 22detí 3.tr.V rámci nášho ŠkVP sme deti oboznámili s rôznymi druhmi výtvarného umenia a deti sa prostredníctvom tvorivých aktivít stali aj aktérmi týchto druhov umenia:

* oboznámenie s pojmom portrét -vnímanie rôznych portrétov a tvorenie ho netradičnými spôsobmi a technikami napr. z ovocia, z rôzneho materiálu a pod.,
* umenie v prírode – land art -tvorivé výtvarné aktivity v prírode
* pop art -objektové umenie- zdobili sme strom v záhrade netradičným spôsobom
* umenie body art -zapojenie celého tela do výtvarných aktivít, deti si uvedomovali význam jednotlivých častí svojho tela.
* výtvarné aktivity spojené s vnímaním umeleckých diel s využitím média objektu a ich následná interpretácia
* návšteva divadelného predstavenia v divadle v Martine

Zúčastnili sme sa v rámci spolupráce so ZUŠ vo Vrútkach výchovných koncertov, v materskej škole sa uskutočnil výchovný koncert s prezentáciou ľudových nástrojov, v rámci vyhľadávania talentov sa deti zúčastnili na tvorivých výtvarných činnostiach v ZUŠ a v hudobnom odbore predviedli svoje schopnosti v MŠ za prítomnosti pedagógov zo ZUŠ.

V priestoroch MŠ sa uskutočnilo 8 divadelných predstavení, z toho dve zahrali pedagógovia a kúzelnícke predstavenie.

**Spolupráca s rodinou a ostatnou komunitou.**

V rámci spolupráce s rodičmi sme zredukovali o prerastené dreviny školský dvor a uskutočnili brigádu na jeho obnovu. a opravili omietku pri vchodoch, opravili drevený altánok a ponatierali hojdačky a preliezky. Spolupráca s rodinou je na veľmi dobrej úrovni, či už v materiálnej pomoci alebo pri príprave aktivít pre deti. Na začiatku školského roka sa uskutočnili triedne schôdzky s názvami, Máme doma predškoláka“ a Máme doma škôlkara“.

Uskutočnili sme tieto akcie:

- jesenná besiedka pre starých rodičov

- Mikuláš

- vianočná besiedka

- prednáška pre rodičov o význame mlieka vo výžive detí

- otvorená hodina pre rodičov s využitím interaktívnej tabule a ukážkou práce s ňou

-karneval

- výtvarné popoludnie spojené s vnímaním umeleckých diel a následnou interpretáciou

-besiedka pre mamičky

-rozlúčka predškolákov

-tvorivé dielne Dary jesene

-tvorivé dielne k Veľkej noci

-čitateľská súťaž ,,Čo doma čítame“

- vystúpenie na Dňoch mesta v spolupráci s oddelením školstva MsÚ

Spolupracovali sme so ZŠ v Turčianskych Kľačanoch a ZŠ H. Zelinovej vo Vrútkach v rámci ľahkého prechodu deti do ZŠ a zápisu do ZŠ. Spolupráca prebiehala aj medzi mestskou a štátnou políciou. Pozornosť sme venovali rozvoju spolupráce s firmou Brantner Martin, Mestskou knižnicou Hany Zelinovej, ZUŠ Frica Kafendu a CVČ DOMINO. V rámci spolupráce s ČK sa uskutočnil Deň zdravia.

V rámci školskej pripravenosti sme spolupracovali s Centrom pedagogicko-psychologického poradenstva a prevencie v Martine – depistáž školskej pripravenosti.

Vytýčené dané ciele sa nám podarilo v značnej miere splniť a k ďalšiemu obdobiu navrhujeme tieto odporúčania:

* naďalej spolupracovať na projekte Slovenského výboru UNICEF ,,Škola priateľská deťom“, rozširovať povedomie detí o právach detí a živote detí v iných krajinách
* v spolupráci s ČK a FALCK vytvárať u detí kladný vzťah k svojmu zdraviu a jeho ochrane
* naďalej v spolupráci s rodinou apelovať na rodičov- dbať na správnu životosprávu a zdravé stravovanie detí aj doma, preferovať ovocie, zeleninu a mliečne výrobky,

v rámci toho uskutočniť Týždeň zdravej výživy

* zriadiť v triedach edukačné centrá – predčitateľskej gramotnosti, prírodovednej gramotnosti, matematickej gramotnosti
* v rámci spolupráce s mestskou knižnicou skvalitniť úroveň jednotlivých akcií ich dôslednou prípravou a spoluprácou s pracovníčkou knižnice
* viesť rodičov detí k riešeniu nesprávnej výslovnosti návštevou logopéda
* pomáhať rodičom pri riešení výchovných problémov, odporučením vhodnej literatúry
* naďalej obnovovať interiér materskej školy a exteriér obohatiť o plochy na futbal a o nové preliezačky

**Voľnočasové aktivity školy:**

V rámci projektu Škola priateľská deťom sme uskutočnili vianočné trhy s vlastnoručne vyrobenými výrobkami a  prispeli finančnou čiastkou medzinárodnej organizácií UNICEF.

S obsahom hodnotiacej správy boli oboznámené pedagogické zamestnankyne na pedagogickej rade dňa : 28.08.2013

**Vyjadrenie Rady školy pri MŠ Francúzskych partizánov vo Vrútkach :**

Rada MŠ schválila Správu o výchovno-vzdelávacej činnosti, jej výsledkoch a podmienkach v Materskej škole na Ulici francúzskych partizánov vo Vrútkach za školský rok 2012/2013 dňa 27. septembra 2013.